### Beslutningstema

Der skal under dette punkt besluttes, om udbudsgrænsen for bygge- og anlægsopgaver samt tjenesteydelser skal hæves.

### Historik

Kommunalbestyrelsen har gennem udbudspolitikken besluttet, at den nedre tærskelværdi ved konkurrenceudsættelse af bygge- og anlægsopgaver samt tjenesteydelser i Tønder Kommune er 100.000 kr.

Denne nedre værdi er indstillet i samarbejde med formændene for Håndværker- og Handelsstandsforeninger i Tønder Kommune.

### Sagsfremstilling

Der er i en lang årrække taget afsæt i Tønder Kommunes udbudspolitik, hvor det er besluttet, at der skal indhentes mindst to priser på bygge- og anlægsopgaver samt tjenesteydelser, mellem 100.000 kr. og 3,0 mio. kr. Når der hentes priser på opgaver inden for beløbsgrænserne, udsendes der et fuldt udbudsmateriale, med en detaljeret opgavebeskrivelse og dertil hørende tilbudsliste, udbudsbetingelser, udbudsbrev, tidsplan samt tro og love erklæring, som kræver et større ressourceforbrug hos Ejendomme og ved håndværkerne.

Der er i de senere år kommet flere bemærkninger fra håndværkerne om, at der bruges mange ressourcer på at udarbejde tilbud på opgaver til 100.000 kr. og det ville være ressourcebesparende at ændre beløbsgrænsen, så der ikke skal bruges de ressourcer på at udfylde og læse det fremsendte udbudsmateriale.

Disse tilbagemeldinger og ressourceforbrug er blevet forelagt på det seneste møde med formændene for Håndværker- og Handelsstandsforeninger i Tønder Kommune, som er enige i, at der bruges mange ressourcer på meget små arbejder og der var enighed om at indstille, at beløbsgrænsen hæves fra de nuværende 100.000 kr. til 300.000 kr. for både bygge- og anlægsopgaver samt tjenesteydelser, og derved følger de nationale udbudsgrænser.

Ved en ændring af beløbsgrænsen vil det stadig være muligt at indhente to overslagspriser, hvis det vurderes som nødvendigt. Det vil så ikke være nødvendigt at udarbejde og læse det udbudsmateriale Tønder Kommune i dag sender ved prishentning mellem 100.000 og 3,0 mio. kr., men arbejdet, der skal udføres, kan beskrives gennem et dialogmøde.

### Direktøren for Teknik, Klima og Beskæftigelse indstiller,

at beløbsgrænsen for konkurrenceudsættelse hæves fra 100.000 kr til 300.000 kr., og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.

Kenneth Frandsen deltog ikke i mødet.